Numărul persoanelor angajate în Uniunea Europeană ca autori, jurnalişti sau lingvişti a crescut cu 9,1% în 2022, până la 891.600 de persoane, de la 816.800 de persoane în 2017, arată datele publicate vineri de Eurostat cu cu prilejul Zilei Mondiale a Libertăţii Presei.
În 2022, ţările membre cu cea mai mare pondere din persoanele angajate ca autor, jurnalist sau lingvist în UE erau Germania (25,6%), Franţa (12%) şi Spania (9,1%). La polul opus, Malta, Cipru, Letonia, Estonia şi Luxemburg aveau fiecare mai puţin de 0,5% din numărul total de persoane angajate ca autor, jurnalist sau lingvist în UE, conform sursei.
În România, numărul persoanelor angajate ca autori, jurnalişti sau lingvişti a scăzut de la 13.500 în anul 2017, până la 13.000 în anul 2022. Comparativ, în Ungaria, în anul 2022, erau peste 20.000 de persoane angajate ca autori, jurnalişti sau lingvişti iar în Cehia peste 22.000, transmite sursa citată.
Comparativ cu situaţia din 2017, cea mai mare creştere procentuală a numărului de persoane angajate ca autori, jurnalişti sau lingvişti a fost înregistrată în Lituania (166%), urmată de Finlanda (31,5%) şi Ungaria (30,8%). În schimb, cele mai importante scăderi au fost înregistrate în Letonia (minus 35,6%), Estonia (minus 34,3%) şi Grecia (minus 22,5%), arată datele Eurostat.
În ceea ce priveşte industria editorială, datele Eurostat arată că în anul 2022 la nivelul UE erau 80.000 de societăţi care activau în domeniul publicaţiei de cărţi şi periodice sau se ocupau cu alte activităţi editoriale. Cel mai mare număr de astfel de societăţi se înregistra în Franţa (23.469), Spania (5.981) şi Germania (5.533). Cele mai puţine astfel de societăţi erau în Luxemburg (79), Cipru (93) şi Malta (105), potrivit sursei.
Din cele 80.000 de societăţi care în anul 2022 activau în domeniul publicaţiei de cărţi şi periodice în UE, un număr de 2.363 erau în România, în creştere faţă de un număr de 2.286 în anul 2021, precizează sursa citată.